1.

A termék leírására vonatkozó adatok: 1.1. A termék típusa Fel kell tüntetni azt a terméktípust, amelybe a termék tartozik, olyan, a közösségi szabályoknak megfelelő kifejezés alkalmazásával, amely a termék legpontosabb leírását adja, például: a) nem OEM/OFJ bor; b) nem OEM/OFJ fajtabor; c) OEM vagy OFJ bor; d) szőlőmust; e) szőlőmust OEM bor előállításához; f) importált bor. 1.2. A 479/2008/EK rendelet IV. mellékletének 1–9., 15. és 16. pontjában szereplő borok nem palackozva történő szállítása esetén a termék leírásának tartalmaznia kell az említett rendelet 60. cikkében szereplő választható adatokat, amennyiben ezek az adatok a címkén szerepelnek vagy a előreláthatóan szerepelni fognak. 1.3. Alkoholtartalom és sűrűség a palackozatlan termékek fuvarozása vagy a 60 liter vagy kisebb névleges térfogatú, címkézett tárolóedényekben szállított termékek esetében: a) a bor – kivéve a még erjedésben lévő újbort – tényleges alkoholtartalmát vagy a még erjedésben lévő újbor és a részben erjedt szőlőmust összes alkoholtartalmát térfogatszázalékban, egy tizedes pontossággal kell kifejezni; b) a szőlőmust refrakciós mutatóját a Közösség által elismert mérési módszerrel kell meghatározni. Ezt a térfogatszázalékban megállapított potenciális alkoholtartalommal kell kifejezni. Mindez helyettesíthető a g/cm3-ben kifejezett sűrűséggel; c) az alkohol hozzáadásával lefojtott friss szőlőmust sűrűségét g/cm3-ben, a termék tényleges alkoholtartalmát pedig térfogatszázalékban, egy tizedes pontossággal kell kifejezni; d) a sűrített szőlőmust, a finomított szőlőmustsűrítmény és a sűrített szőlőlé cukortartalmát az összes cukortartalom literenkénti és kilogrammonkénti, grammban megadott értékével kell kifejezni; e) a szőlőtörköly és a borseprő tényleges alkoholtartalmának feltüntetése nem kötelező, kifejezése a tiszta alkohol decitonnánkénti literjében történik. Ezeket az adatokat a Közösség által elismert, az elemzési módszerekre vonatkozó szabályokban található átszámítási táblázatok alkalmazásával kell kifejezni. Az egyes borászati termékekre vonatkozó határértékeket megállapító közösségi rendelkezések sérelme nélkül, a következő tűréshatárok megengedettek: a) az összes vagy tényleges alkoholtartalom tekintetében ± 0,2 térfogatszázalékos tűréshatár; b) a sűrűség tekintetében ± hategységnyi tűréshatár a negyedik tizedesig (± 0,0006); c) a cukortartalom tekintetében ± 3 %. 1.4. Egyéb megjelölések palackozatlan bor és must fuvarozásakor: a) Szőlőtermő övezet Azt a szőlőtermő övezetet, ahonnan a szállított termék származik, a 479/2008/EK rendelet IX. mellékletének megfelelően és az alábbi rövidítések alkalmazásával kell megadni: A., B., C. I., C. II., C. III. a) és C. III. b). b) Végrehajtott kezelések A következő számoknak zárójelben történő alkalmazásával meg kell jelölni azokat a kezeléseket, amelyeket a szállított terméken elvégeztek: 0 : a terméken az alábbi eljárások egyikét sem hajtották végre, 1 : a termék alkoholtartalmát növelték, 2 : a termék savtartalmát növelték, 3 : a termék savtartalmát csökkentették, 4 : a terméket édesítették, 5 : a termékhez boralkoholt adtak, 6 : a termékhez a leírásban megadottól eltérő földrajzi egységről származó terméket adtak hozzá, 7 : a termékhez a leírásban megadottól eltérő szőlőfajtából nyert terméket adtak hozzá, 8 : a termékhez a leírásban megadottól eltérő évben szüretelt terméket adtak hozzá, 9 : a terméket tölgyfadarabok felhasználásával állították elő, 10 : a termék új borászati eljárás kísérleti célú alkalmazásával készült, 11 : a termék alkoholtartalmát részben csökkentették, 12 : egyéb (éspedig). Példák: a) a B övezetből származó olyan bor esetében, amelynek alkoholtartalmát növelték, a jelölés B (1); b) a C. III. b) övezetből származó olyan bor esetében, amelynek savtartalmát növelték, a jelölés C. III. b) (2). A szőlőtermő övezetre és a végrehajtott kezelésekre vonatkozó jelölések kiegészítik a termékleírásra vonatkozó jelöléseket, feltüntetésük azonos mezőben történik.